CELEX: 62011TN0526
Language: da
Date: 2011-10-03 00:00:00
Title: Sag T-526/11: Sag anlagt den 3. oktober 2011 — Igcar Chemicals mod ECHA

26.11.2011   
            
            
               DA
            
            
               Den Europæiske Unions Tidende
            
            
               C 347/41
            
         Sag anlagt den 3. oktober 2011 — Igcar Chemicals mod ECHA
   (Sag T-526/11)
   2011/C 347/74
   Processprog: spansk
   
      Parter
   
   
      Sagsøger: Igcar Chemicals, SL (Rubí, Spanien) (ved advokat L. Fernández Vaissieres)
   
      Sagsøgt: Det Europæiske Kemikalieagentur (ECHA)
   
      Sagsøgerens påstande
   
   
               —
            
            
               Sagen antages til realitetsbehandling.
            
         
               —
            
            
               Den anfægtede afgørelse annulleres delvist, for så vidt som den vedrører udstedelsen af en faktura for administrative afgifter, og den nævnte faktura annulleres.
            
         
               —
            
            
               Det Europæiske Kemikalieagentur (ECHA) tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Nærværende søgsmål er anlagt til prøvelse af afgørelse SME (2011) 0572 truffet den 3. august 2011 af Det Europæiske Kemikalieagentur (»ECHA«) og annullation af en faktura vedrørende administrative omkostninger (faktura nr. 10028302 af 5. august 2011).
   I den forbindelse bemærkes, at sagsøgeren i rette tid forhåndsregistrerede visse substanser, som virksomheden havde til hensigt at registrere. Inden disse registreringer blev virksomheden fejlagtigt registreret som lille virksomhed.
   I juni 2011 stillede ECHA i henhold til artikel 13, stk. 3, i Kommissionens forordning (EF) nr. 340/2008 af 16. april 2008 om gebyrer og afgifter til Det Europæiske Kemikalieagentur i henhold til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) (herefter »forordningen om gebyrer og afgifter«) et krav over for sagsøgeren om, at virksomheden skulle godtgøre at have ret til den nedsættelse af registreringsafgiften, der var blevet tildelt den. Sagsøgeren bekræftede, at virksomhedens størrelse svarede til en mellemstor virksomheds, hvilken omstændighed på virksomhedens eget initiativ var blevet rettet i systemet REACH-IT inden modtagelsen af det nævnte krav fra ECHA.
   Til støtte for søgsmålet har sagsøgeren fremført fem anbringender.
   
               1)
            
            
               Første anbringende vedrører Europa-Kommissionens manglende kompetence til at bemyndige ECHA til at pålægge en administrativ afgift samt ECHA’s manglende kompetence til i sit Styrelsesråd at vedtage afgørelse MB/29/2010 af 12. november 2010 (»on the classification of charges for which services are levied«).
               
                           —
                        
                        
                           Sagsøgeren har herom anført, at Kommissionen ved i artikel 13, stk. 4, i forordningen om gebyrer og afgifter at fastsætte, at ECHA ud over registreringsafgiften, der er den eneste afgift, som ECHA kan kræve i henhold til bestemmelserne om agenturets oprettelse, kan kræve en anden administrativ afgift, har overtrådt sidstnævnte bestemmelser, samt at artikel 114 TEUF i denne henseende ikke udgør tilstrækkeligt hjemmelsgrundlag for Kommissionens eller ECHA’s kompetence.
                        
                     
         
               2)
            
            
               Andet anbringende vedrører en overtrædelse af delegationen af de beføjelser, der er omhandlet i artikel 13, stk. 4, i forordningen om gebyrer og afgifter.
               
                           —
                        
                        
                           Sagsøgeren har herom anført, at den pågældende bestemmelse tillægger ECHA skønsbeføjelse til at fastsætte en administrativ afgift, uden derved at definere dens formål, indhold, rækkevidde og varighed, hvorved artikel 2 i afgørelsen MB/29/2010, og især tabel 1 i bilaget hertil, er ulovlig.
                        
                     
         
               3)
            
            
               Tredje anbringende vedrører den strafferetlige karakter af afgørelse MB/29/2010.
               
                           —
                        
                        
                           Sagsøgeren har herom anført, at afgifterne såvel som andre af ECHA’s indtægter, selv om ECHA i overensstemmelse med artikel 74, stk. 1, i grundforordningen om ECHA, har beføjelse til i overensstemmelse med samme forordnings artikel 74, stk. 3, at opkræve betaling for de tjenesteydelser, agenturet leverer, skal fastsættes således, at de dækker udgifterne til de leverede ydelser. Imidlertid kan en administrativ afgift på 14 500 EUR ikke begrunde arbejdet med ECHA’s kontrolundersøgelser, idet det nævnte beløb er uforholdsmæssigt i forhold til de leverede ydelser. Desuden har den administrative afgift reelt karakter af en straf.
                        
                     
         
               4)
            
            
               Fjerde anbringende vedrører tilsidesættelse af retssikkerhedsprincippet.
               
                           —
                        
                        
                           Det hævdes i denne henseende, at systemet REACH-IT ikke giver tilstrækkelige oplysninger til virksomhederne om de sanktioner, de udsætter sig selv for i forhold til den pligt, de har til at kontrollere deres egen størrelse. ECHA har endvidere ikke taget hensyn til sagsøgerens manglende forsæt eller til, at fejlen blev rettet af egen drift.
                        
                     
         
               5)
            
            
               Femte anbringende vedrører tilsidesættelse af proportionalitetsprincippet ved fastsættelsen af de omhandlede administrative afgifter.